b'\n_START_ARTICLE_\nMekteb ibtidaija\n_START_PARAGRAPH_\nMekteb ibtidaija, reformirani mekteb, vjerska \xc5\xa1kola u islamskom \xc5\xa1kolstvu. U Bosni i Hercegovini je uveden 1894. godine kao posljedica reforma \xc5\xa1kolskog sustava koje je sprovela Zemaljska vlada za BiH. Uveden je u dogovoru s Vakufskim povjerenstvom u Sarajevu._NEWLINE_Sli\xc4\x8dnost s obi\xc4\x8dnim mektebima sastoji se u tome \xc5\xa1to se i u njima po\xc4\x8dinjalo u\xc4\x8diti od sufare. Razlikuje se od klasi\xc4\x8dnih mekteba i po tome \xc5\xa1to su u njima radili mnogo vrsniji u\xc4\x8ditelji: imali su propisanu jedinstvenu edukacijsku osnovu. U medresama su svladali islamske nauke. Zavr\xc5\xa1ili su Darul-muallimin, islamsku u\xc4\x8diteljsku \xc5\xa1kolu u Sarajevu, gdje su pro\xc5\xa1li najnu\xc5\xbenije znanje iz pedagogije i metodike. Imenovao ih je reis-ul-ulema ili u njegovo ime predsjednik Zemaljskog vakufskog povjerenstva. _NEWLINE_Mekteb-ibtidaije karakterizirale su i klupe kao i u ostalim \xc5\xa1kolama, \xc4\x8dega nije bilo u obi\xc4\x8dnim mektebima. Sobe su bile \xc4\x8diste i svijetle, a za pisanje su imali table kao i u osnovnim \xc5\xa1kolama._NEWLINE_Osniva\xc4\x8d i uzdr\xc5\xbeavatelj mekteb ibtidaija bilo je Zemaljsko vakufsko povjerenstvo. Kao osniva\xc4\x8d i uzdr\xc5\xbeavatelj, imalo je pravo biti nadzornim tijelom. Ulogu odgovorne osobe za nadzor obna\xc5\xa1ali su kadije ili njihovi zamjenici.'